《答和李晴川宗伯见赠原韵》
清代·慧霖

半生多愧一无能，况是云堂退院僧。花径得閒仍自扫，诗坛相院几人登。

但教心地明如月，何碍头衔冷似冰。曾制荷觞邀竹醉，名山风雨话传镫。

面壁能参文字禅，一花一石总清妍。法云珍重开初地，香火终须赖后贤。

自有洞天藏白鹿，本来居士属青莲。投桃报李吾何敢，且结三生未了缘。

作者简介：慧霖，字梅盦，新建人，本姓李。有《松云精舍诗录》。